CELEX: C2006/048/81
Language: fi
Date: 2006-02-25 00:00:00
Title: Asia T-9/06: Kanne  17.1.2006  — Equant Belgium v. komissio

25.2.2006   
            
            
               FI
            
            
               Euroopan unionin virallinen lehti
            
            
               C 48/43
            
         Kanne 17.1.2006 — Equant Belgium v. komissio
   (Asia T-9/06)
   (2006/C 48/81)
   Oikeudenkäyntikieli: englanti
   Asianosaiset
   
      Kantaja: Equant Belgium SA (Bryssel, Belgia) (edustajat: lakimiehet T. Müller-Ibold ja T. Graf)
   
      Vastaaja: Euroopan yhteisöjen komissio
   Vaatimukset
   
               —
            
            
               Seuraavat päätökset on kumottava:
               
                           (i)
                        
                        
                           Euroopan komission 6.12.2005 tekemä päätös lykätä sen sopimuksen allekirjoittamista, jota tarkoitettiin komission aiemmassa 3.11.2005 tekemässä päätöksessä, joka koski sopimuksen tekemistä seuraavan hankintamenettelyn johdosta: ”Rajoitettu tarjouspyyntö Nro ENTR/04/011 — Osa 1 Euroopan laajuiset turvatut telematiikkapalvelut hallintojen välillä (s-TESTA)”
                        
                     
                           (ii)
                        
                        
                           Euroopan komission 27.12.2005 tekemä päätös hylätä Equant/HP:n jättämä tarjous, joka koski rajoitettua tarjouspyyntöä Nro ENTR/04/011 — Osa 1 ”Euroopan laajuiset turvatut telematiikkapalvelut hallintojen välillä (s-TESTA)”, sekä peruuttaa hiljaisesti päätös, jonka se oli tehnyt Equant/HP:n hyväksi 3.11.2005
                        
                     
                           (iii)
                        
                        
                           Euroopan komission päätös, joka annettiin kantajalle tiedoksi samalla 27.12.2005 päivätyllä kirjeellä ja jossa valittiin toinen tarjoaja, jonka kanssa tehtiin sopimus, joka koski rajoitettua tarjouspyyntöä Nro ENTR/04/011 — Osa 1 ”Euroopan laajuiset turvatut telematiikkapalvelut hallintojen välillä (s-TESTA)”
                        
                     
         
               —
            
            
               tuomioistuimen on toteutettava muut tässä asiassa tarpeellisiksi katsomansa toimenpiteet, ja joka tapauksessa
            
         
               —
            
            
               komissio on velvoitettava korvaamaan tästä kanteesta johtuvat Equantin oikeudenkäyntikulut ja muut kulut.
            
         Oikeudelliset perusteet ja pääasialliset perustelut
   Kantaja teki yhdessä toisen yhtiön kanssa komissiolle tarjouksen hankintamenettelyssä, joka liittyi komission tarjouskilpailua koskevaan ilmoitukseen Nro 2004/S 137-116821 ”Osa 1 Euroopan laajuiset turvatut telematiikkapalvelut hallintojen välillä (s-TESTA)”. Komissio ilmoitti kantajalle 3.11.2005 päivätyllä kirjeellä, että sen yhdessä toisen yhtiön kanssa tekemä tarjous oli valittu sopimuksen tekemistä varten. Komissio kuitenkin ilmoitti kantajalle 6.12.2005 päivätyllä kirjeellä, että se oli päättänyt lykätä sopimuksen allekirjoittamista, koska se odotti tarjousten lähempää tutkimista. Komissio ilmoitti kantajalle myöhemmällä 27.12.2005 päivätyllä kirjeellään, että se oli päättänyt hylätä kantajan yhdessä toisen yhtiön kanssa tekemän tarjouksen, koska se ei vastannut tarjouspyynnön hankintaeritelmää, ja tehdä sopimuksen toisen tarjoajan kanssa.
   Edellä mainittujen päätösten kumoamista koskevan vaatimuksensa tueksi kantaja ensiksikin riitauttaa yksityiskohtaisesti komission näkemyksen, jonka mukaan eräät osat kantajan tarjouksesta, eli erityisesti luopuminen kertasuorituksena kannettavista asennusmaksuista alun perin kahden vuoden ajalta, viiden vuoden alennusjakson sisällyttäminen valmisteluhintoihin ja kuukausimaksuja koskeva paljousalennus valmiiden liitäntäpisteiden osalta, olivat eritelmän vastaisia. Kantaja katsoo, että komissio teki väitetyn yhteensoveltumattomuuden todetessaan ilmeisen arviointivirheen ja että riitautetut päätökset ovat lainvastaisia.
   Kantaja väittää edelleen, että komissio loukkasi avoimuuden periaatetta, kun se turvautui hankintaeritelmäänsä koskevaan kestämättömään tulkintaan, ja että se sovelsi väärin asetusta N:o 2342/2002 ja loukkasi yhdenvertaisuusperiaatetta, suhteellisuusperiaatetta ja hyvän hallintotavan periaatetta, kun se jätti pyytämättä lisäselvityksiä tai jätti soveltamatta lievempiä keinoja. Kantaja väittää lopuksi, että komissio loukkasi myös luottamuksensuojan periaatetta ja puolustautumisoikeuksia, minkä lisäksi se laiminlöi velvollisuuden perustella päätöksensä.